钦定古今图书集成/明伦汇编/官常典/第695卷 > 臧应奎 胡琏 余祯 李可登 安玺 殷
## 钦定古今图书集成/明伦汇编/官常典/第695卷 > 臧应奎 胡琏 余祯 李可登 安玺 殷

承叙　余敬　李继

按《明外史》本传：“应奎，字贤征，长兴人。正德十二年进
士。授南京车驾主事。进贡，中官索舟逾额，力裁损之。
中官遣卒哗于部，叱左右执之遁去。父所生母卒，法
不得承，重执私丧三年，入为礼部主事，未几，杖死。应
奎受业湛若水之门，见义必为，以圣贤自期。尝过文
庙，慨然谓其友曰：‘吾辈殁，亦当俎豆其间’。其立志如”
此。郎中胡琏，字重器，新喻人，正德六年进士，官刑部，
尝谏武宗南巡受杖。主事余祯，字兴邦，奉新人，正德
九年进士，司务李可登，字思善，辉县人，弘治末乡荐，
俱官兵部。可登素慷慨，以忠义自许，竟如其志。惟户
部主事安玺、刑部主事殷承叙无考。穆宗嗣位，赠琏
太常少卿，应奎、承叙、玺、祯光禄少卿，可登寺丞。初，诸
人既死，廷臣莫敢上闻。后府经历俞敬奏言：“学士丰
熙等皆以冒触宸严，系狱拷讯。诸臣迹虽狂悖，心实
忠诚。今闻给事裴绍宗、编修王相、主事余祯等俱已
死，熙等在狱者亦垂亡矣，其呻吟衽席创重不能起
者，又不知凡几。窃惟献皇帝神主已奉迎入庙，正宜
四过宥罪，章大孝于天下，望霁雷霆之威，施雨露之
泽，已死者恤其后，垂亡者宥其身，使人臣无复以言
为讳，宗社之幸也。”越数日，通政司经历李继亦上言：
“陛下追崇尊号，乃人子至情，诚不容已。群臣一时冒
触天威，重得罪谴，死者遂十馀人，大臣纷纷去位，小
臣苟默自容。今日《大同》告变，曾无一人进一疏、画一
策者，则小大之臣志不奋而气不扬，亦可见矣。乞录
恤已死，赦还谪戍，追复去国诸臣，而在位者委任宽
假之，使各陈边计，臣愚不胜惓惓。”帝皆不省。